30/12/2010 | Administración LocalMunicipal
Oroso
Bases e convocatoria xerais para cubrir prazas vacantes correspondentes á oferta de emprego público do ano 2010, no Concello de Oroso (A Coruña)

En uso das facultades que me outorgan o artigo 21.1. g) da Lei 7/1985, de 2 de abril, reguladora das bases do réxime local e o artigo 41.14. c) do Real decreto 2568/1986, do 28 de novembro, polo que se aproba o Regulamento de organización, funcionamento e réxime xurídico das entidades locais, por Resolución da Alcaldía do 15/12/2010, aprobáronse as seguintes bases xerais para cubrir prazas vacantes correspondentes a Oferta de Emprego Público correspondente ao ano 2010: BASES E CONVOCATORIA XERAIS PARA CUBRIR PRAZAS VACANTES CORRESPONDENTES Á OFERTA DE EMPREGO PÚBLICO DO ANO 2010, NO CONCELLO DE OROSO (A CORUÑA) I OBXECTO DAS BASES É obxecto destas bases a regulación dos aspectos xerais que han de rexer nas convocatorias e bases específicas das prazas incluídas na Oferta de Emprego Público do ano 2010 publicada no Boletín Oficial da Provincia e Diario Oficial de Galicia os datas 5 de agosto e 26 de agosto de 2010 respectivamente, para a selección en propiedade de prazas de funcionarios de carreira e persoal laboral vacantes no cadro de persoal do Concello de Oroso. II NATUREZA E CARACTERÍSTICAS Especifícase na convocatoria e bases específicas. III PUBLICIDADE DAS CONVOCATORIAS As convocatorias xunto coas súas bases publicaranse no Boletín Oficial da Provincia, no Diario Oficial de Galicia e no Taboleiro de Edictos da Casa do Concello, sen prexuízo da publicación do seu anuncio extractado no Boletín Oficial do Estado. IV PRESENTACIÓN DE SOLICITUDES As solicitudes requirindo para tomar parte nas correspondentes probas de acceso, nas que os aspirantes farán constar que reúnen as condicións esixidas nas presentes Bases xerais e as específicas para a praza e o proceso selectivo ao que se presente o aspirante, dirixiranse ao Sr. Alcalde-Presidente do Concello de Oroso, e deberán conter todos os extremos sinalados no artigo 70 da Lei 30/1992, do 26 de novembro, do réxime xurídico das Administracións públicas e do procedemento administrativo común, e presentaranse no Rexistro de entrada deste Concello ou ben mediante o procedemento que regula o artigo 38.4 da mencionada lei, no prazo de vinte días naturais contados a partir do día seguinte ao da publicación do anuncio da convocatoria no Boletín oficial do Estado. As solicitudes acompañaranse obrigatoriamente da seguinte documentación: a) Copia do impreso municipal de autoliquidación ou carta de pago acreditativo de ter ingresado na Tesourería municipal do Concello a cantidade correspondente en concepto de taxas de exame que se determine nas bases específicas, segundo a ordenanza fiscal reguladora. b) No caso de que o sistema selectivo sexa concurso ou concurso-oposición, a documentación acreditativa dos méritos alegados para a fase de concurso, segundo o apartado VI destas bases. c) Aqueles outros que determinen as bases específicas. No Rexistro xeral do Concello facilitaranse modelos normalizados de solicitudes. No caso de que se trate de funcionarios de carreira deste Concello, a anterior documentación substituirase polo orixinal ou unha copia compulsada do título esixido para o acceso á praza e un certificado expedido de oficio pola secretaría do concello, no que se faga constar que o interesado cumpre as condicións para participar esixidas na convocatoria e, en todo caso, a carta de pago dos dereitos de exame. V REQUISITOS DOS ASPIRANTES a) Ser español. Os nacionais dos demais Estados membros da Unión Europea poderán acceder en idénticas condicións cás dos españois a aqueles sectores da función pública aos que, segundo o dereito comunitario, sexa de aplicación a libre circulación de traballadores, de conformidade co disposto no artigo 57 do Estatuto Básico do Empregado público. b) Ter cumpridos 16 anos de idade e non exceder, no seu caso, a idade máxima de xubilación forzosa ou aqueloutra establecida nunha norma de rango de lei. c) Estar en posesión da titulación que se fixe nas Bases específicas da convocatoria ou estar en condición de obtela na data que remate o prazo de presentación de instancias. No caso de equivalencia ou homologación deberá xustificarse cun certificado expedido polo organismo competente para establecelas. d) Non padecer enfermidade ou nin defecto físico ou psíquico que impida o desempeño das funcións do cargo, sen prexuízo de que sexan admitidas as persoas con discapacidade en igualdade de condicións cós demais aspirantes. Nas probas selectivas, estableceranse para as persoas con discapacidade que o soliciten as adaptacións posibles de tempo e medios para a súa realización. Os interesados deberán formular a correspondente petición concreta na solicitude de participación. Para resolver, o Tribunal poderá requirir un informe e, no seu caso, a colaboración dos órganos técnicos competentes da Administración laboral ou sanitaria da Xunta de Galicia. e) Non ser separado mediante expediente disciplinario do servizo de calquera das Administracións Públicas ou nin dos órganos constitucionais ou estatutarios das Comunidades Autónomas, nin atoparse en inhabilitación absoluta ou especial para empregos ou cargos públicos por resolución xudicial, para ao acceso ao corpo ou escala de funcionario, ou para exercer funcións similares ás que desempeñaban no caso do persoal laboral, no que fose separado ou inhabilitado. No caso de ser nacional doutro Estado, non atoparse inhabilitado ou en situación equivalente nin ser sometido a sanción disciplinaria ou equivalente que impida, no seu Estado, nos mesmos termos, o acceso ao emprego público. f) Non atoparse incurso en ningunha das causas de incapacidade ou incompatibilidade que determine a lexislación vixente. g) Calquera outro requisito que se fixe nas Bases específicas de cada convocatoria ou nas leis sectoriais. Os requisitos anteriores deberán posuírse no momento de rematar o prazo de admisión de solicitudes e conservarse ata a data do nomeamento. VI FORMA DE PRESENTACIÓN DA DOCUMENTACIÓN A ACHEGAR PARA A FASE DE CONCURSO. Os aspirantes deberán presentar, xunto coa solicitude e, en todo caso, antes da finalización do prazo de presentación de instancias, a documentación acreditativa dos méritos que aleguen dos establecidos no correspondente baremo, a través de orixinal ou copia compulsada. Para a xustificación dos méritos o aspirante que deba achegar documentación proveniente doutros organismos oficiais que non lla facilitasen antes da finalización do prazo de presentación de instancias, deberá achegar no devandito prazo a correspondente solicitude ou copia compulsada, xunto cunha declaración comprometéndose a presentala nos dous días seguintes a aquel no que lle fose expedida. En todo caso non procederá a súa valoración se non fose achegada antes da data de celebración da sesión de valoración do concurso. O Tribunal poderá solicitar que se complete ou aclare a documentación presentada para xustificar os méritos alegados, pero non pedir nova documentación para acreditar méritos soamente alegados. Como excepción, se o mérito que se alega é ter prestados servizos prestados no Concello de Oroso, bastará facelo constar nunha declaración xurada que se achegará xunto coa solicitude e na que figure a data ou datas de inicio e finalización dos servizos ao Concello e departamento, servizo ou unidade na que se prestaron. No caso contrario deberase achegar a correspondente certificación dos servizos prestados por parte do aspirante. VII ADMISIÓN Logo de rematar o prazo de presentación de instancias a Alcaldía ditará Resolución no prazo máximo dun mes, contendo: 1. A lista de aspirantes admitidos e excluídos con expresión dos motivos da exclusión.2. A designación do tribunal cualificador.3. Lugar e data da realización da primeira proba ou no seu caso de valoración de méritos na fase de concurso, así coma a orde de actuación dos aspirantes. A Resolución publicarase nos termos do parágrafo seguinte no Boletín oficial da Provincia e íntegra no Taboleiro de edictos da Corporación, concedéndose un prazo de 10 días hábiles, a partir do seguinte ao da publicación do anuncio no Boletín Oficial da Provincia para a corrección por parte de quen fose excluído dos defectos aos que alude o artigo 71 da Lei 30/1992, do 26 de novembro. A publicación da dita Resolución no Boletín Oficial da Provincia será determinante, así mesmo, a para efectos de posibles impugnacións e recursos, de conformidade co previsto na mencionada Lei. O anuncio publicado no BOP conterá exclusivamente a indicación de que as listas certificadas completas de admitidos e excluídos encontraranse expostas ao público no Taboleiro de edictos da Corporación xunto coa composición do Tribunal cualificador, o lugar e data de realización das probas ou no seu caso de valoración de méritos na fase de concurso, e o réxime de recursos. A dita lista elevarase a definitiva polo transcurso do prazo de reclamacións, se non as houbese; no caso contrario exporase de novo a resolución que aprobe a lista definitiva, no mesmo lugar que cá provisional, sen necesidade de novo anuncio nos diarios oficiais, nun prazo máximo dun mes a partir da finalización do prazo de reclamacións. VIII TRIBUNAL CUALIFICADOR O tribunal cualificador estará integrado segundo a disposto nas bases específicas de cada convocatoria, de conformidade co establecido no RD 896/1991. O tribunal quedará integrado, ademais, polos respectivos suplentes que serán designados xunto cos titulares. Os vogais deberán contar cun nivel de titulación igual ou superior á esixida para o acceso á praza, ou estar integrados no grupo de titulación que corresponda a aquela. O Tribunal poderá autorizar a incorporación ás sesións de asesores técnicos especializados, con voz pero sen voto, cando excepcionalmente se requira para a adecuada cualificación. Os membros do Tribunal e os asesores que se poidan designar por aquel que asistan ás sesións percibirán axudas de custo por asistencia na contía legalmente establecida. IX SISTEMAS DE SELECCIÓN Será determinada por cada convocatoria específica, de acordo co disposto na Oferta de Emprego público. X DAS PROBAS DE OPOSICIÓN 1. DATA E LUGAR DOS EXAMES A data o lugar do primeiro dos exercicios anunciarase no Boletín Oficial da Provincia e no Taboleiro de edictos da Corporación, xunto coa resolución que aprobe a lista inicial de admitidos e excluídos, e non será inferior a un mes dende a citada publicación, atrasando a data de inicio das probas para cumprir o mencionado prazo, se presentaransen reclamacións. O anuncio e a convocatoria das sucesivas probas e exercicios farase exclusivamente a través do Taboleiro de anuncios do concello, asegurándose un intervalo mínimo de sete días naturais e un máximo de corenta e cinco entre a terminación dun exercicio e o comezo do seguinte. No caso de tratarse do mesmo exercicio en sesións distintas, o prazo de intervalo será de como mínimo 12 horas, entre a convocatoria e a sesión. O Tribunal poderá determinar por causas extraordinarias o atraso ou a suspensión, nunca a antelación da celebración das probas sobre a data inicialmente prevista, publicando a nova data do xeito exposto no parágrafo anterior. Para determinar a orde de actuación dos/as aspirantes naqueles exercicios que non poidan ter lugar conxuntamente, iniciarase alfabeticamente, dando comezo polo/a opositor/a cuxo primeiro apelido comece pola letra que resulte do sorteo que efectúa a Secretaría Xeral para a Administración Pública, determinándose este coa resolución de admitidos e excluídos.2. DESENVOLVEMENTO DAS PROBAS Os exercicios, probas e lecturas de exercicios escritos practicaranse nun chamamento único, sendo suspendido quen non compareza, calquera que sexa a causa, salvo previsión normativa específica de rango superior. O Tribunal comprobará a identidade dos aspirantes antes do inicio de cada proba, para o cal os candidatos deberán acudir provistos do D. N. I. ou, no seu defecto, pasaporte ou carné de conducir orixinais, podendo en calquera momento o Tribunal requirirlles aos opositores que acrediten a súa personalidade. Serán excluídos igualmente aqueles que non poidan acreditar a súa personalidade. A forma de practicarse o exercicio será acordada polo Tribunal en cada caso en función das características da praza e o previsto nas Bases específicas de cada convocatoria, sendo en todo caso a porta pechada sen máis presenza que os aspirantes convocados, o tribunal e os seus colaboradores. Se os exames escritos non fosen corrixidos ao remate da proba, introduciranse asinados nun sobre que se pechará e selará, asinando sobre o precinto o aspirante e o Presidente e o secretario do Tribunal. Os exames quedarán baixo a custodia do secretario para a súa apertura ao inicio da sesión na que se corrixan. O Tribunal poderá acordar convocar os aspirantes para a lectura persoal presencial dos exercicios escritos feitos en anteriores sesións, estando obrigados neste caso os aspirantes a acudir á lectura na data e hora de convocatoria, sendo suspendido quen non compareza. No caso de exercicios tipo test, os aspirantes acudirán provistos de lapis, bolígrafo e goma de borrar. O Tribunal poderá substituír as preguntas do cuestionario polas preguntas reserva redactadas previamente cando considere que a pregunta inicialmente proposta sexa ambigua ou incorrecta, ou ningunha das respostas sexa correcta. Nos exercicios prácticos, cando as características destes exercicios requira o uso de lexislación, só se permitirán os textos en formato papel non comentados nin libros de formularios ou manuais. Nos exames orais, os aspirantes terán dereito a un tempo de dez minutos para facer un esquema antes de empezar a súa exposición. Ao final do exercicio o tribunal poderá facerlle preguntas ao opositor exclusivamente sobre os temas expostos. O tribunal poderá decidir que un aspirante deixe de expoñer os temas se considera que está afastado de toda corrección, exactitude e veracidade, quedando suspendido. O tribunal adoptará as medidas necesarias para garantir a axeitada constancia da exposición oral dos opositores.3. OUTORGAMENTO DE CUALIFICACIÓNS As probas serán valoradas mediante a cualificación individual de todos os membros presentes do Tribunal, outorgando as cualificacións permitidas para cada exercicio segundo as bases específicas, sen que ningún membro do Tribunal poida absterse de outorgar cualificación. As puntuacións de cada un dos membros do tribunal presentes figurarán nas actas correspondentes. Os membros do Tribunal só poderán cualificar os exames daqueles aspirantes aos que corrixan o exame, ou presenciarán a súa lectura ou exposición completa, no seu caso. Todas as actuacións do tribunal publicaranse no taboleiro de edictos da Corporación, medio exclusivo de notificación. XI RELACIÓN DE APROBADOS Unha vez terminada a cualificación dos/as aspirantes, o tribunal publicará no Taboleiro de anuncios do concello, por orde de puntuación, a suma da fase de oposición e concurso no seu caso, a relación de aprobados/as, e elevará esta relación ao Ilmo. Sr. Alcalde para os efectos de tramitación do pertinente nomeamento, se se tratase de prazas de funcionarios/as, ou de formalizar os contratos laborais, se se tratase de prazas de persoal laboral. No caso de empate no concurso ou concurso-oposición, o desempate resolverase a favor do aspirante con maior puntuación na fase de oposición; de persistir o empate polo que obtivese maior puntuación polo apartado de coñecemento ou experiencia profesional; se seguise persistindo o empate, o de maior idade. Os respectivos tribunais que se designen para xulgar as distintas probas selectivas non poderán propoñer un número de aspirantes superior que as superaran ao de prazas convocadas. De conformidade co disposto no artigo 61.8 da Lei 7/2007 do Estatuto Básico do Empregado Público, o Tribunal establecerá unha lista de reserva composta por aqueles aspirantes que superasen todas as probas, ordenada de maior a menor puntuación, para o caso de que os aspirantes seleccionados non chegasen a tomar posesión, por renuncia ou por calquera das demais causas normativamente previstas. XII ACHEGA DE DOCUMENTOS Tendo en conta que os aspirantes a tomar parte na probas só precisan manifestar na súa instancia que reúnen todas e cada unha das condicións esixidas na Base IV anterior – salvo a carta de pago dos dereitos de exame e os documentos que xustifiquen os méritos que deban ser tidos en conta na fase de concurso – os aspirantes propostos para ocupar as prazas convocadas achegarán na Secretaría do Concello, dentro do prazo de 20 días naturais contados dende que se faga pública a relación de aprobados, os documentos que xustifiquen as condicións de capacidade e demais requisitos contidos na Base IV. A xustificación das condicións dos aspirantes acreditarase coa seguinte documentación: - As dos apartados a) e b) mediante a fotocopia do DNI ou tarxeta acreditativa da súa identidade no caso de estranxeiros, debidamente compulsadas por ambos os dous lados. - A do apartado c) cunha copia do título oficial ou no seu defecto un resgardo de ter efectuado o depósito para obtelo (no caso de titulacións expedidas por organismos estranxeiros deberá acompañarse unha certificación do Ministerio de educación e ciencia na que se faga constar a súa equivalencia coa esixida para o acceso). - A do apartado d) deberá acreditarse achegando un certificado médico oficial para o efecto, que poderá ser substituído polo recoñecemento médico elaborado por un facultativo competente designado polo concello. - Ás dos apartados e) e f) con declaración xurada para o efecto. - A do apartado g), segundo o disposto nas bases específicas da convocatoria. Se no prazo indicado, e salvo causa de forza maior, o aspirante proposto non presentase a documentación ou non reunise os requisitos esixidos, non poderá ser nomeado, sen prexuízo das responsabilidades nas que poida incorrer por falsidade. Quen tivese a condición de funcionario público está exento de presentar a documentación acreditativa de condicións e requisitos xa acreditados no momento da toma de posesión, substituíndoa por un certificado para o efecto do organismo no que prestou os seus servizos. XIII NOMEAMENTO E TOMA DE POSESIÓN O Alcalde-Presidente nomeará os candidatos propostos polo tribunal no prazo máximo dun mes dende a publicación da relación de aprobados. Os nomeamentos deberán publicarse no Boletín Oficial da Provincia. O nomeamento notificaráselle ao interesado para que tome posesión no prazo máximo dun mes. Se non se fai sen causa xustificada será declarado en situación de cesante. Previamente deberá prometer ou xurar o cargo na forma establecida no artigo 1 do Real decreto 707/1979, do 5 de abril. Na dilixencia de toma de posesión, farase constar a manifestación do interesado de non vir desempeñando ningún posto ou actividade no sector público e que non realiza ningunha actividade privada incompatible ou suxeita a recoñecemento de compatibilidade. Se viñese desenvolvendo outro incompatible co novo, terá que optar por un deles dentro do prazo de toma de posesión. Se se tratase de cargos susceptibles de compatibilidade, deberá instala nos dez primeiros días de prazo da toma de posesión, entendéndose este prorrogado en tanto recae a Resolución. XIV INCIDENCIAS O Tribunal queda autorizado para resolver as dúbidas que se presenten e tomar os acordos necesarios para a boa orde da selección. Asemade, o Tribunal queda habilitado para exercer as funcións de coidado da orde no proceso selectivo, podendo excluír a aqueles aspirantes que vulneren as leis ou as bases da convocatoria, ou ben a aqueles que se conduzan cunha conduta ofensiva, fraudulenta ou abusiva, en perxuízo dos demais aspirantes ou do mesmo Tribunal e colaboradores. XV RECURSOS Contra a Resolución da Alcaldía que aprobe as presentes bases, que pon fin á vía administrativa, poderase interpoñer un recurso contencioso-administrativo ante os Xulgados do Contencioso Administrativo, no prazo de dous meses contados dende o día seguinte ao da publicación íntegra das mesmas no Boletín Oficial da Provincia, segundo o artigo 46.1 da Lei 29/1998, de 13 de xullo, da Xurisdición Contencioso-Administrativa. Asemade, poderá interpoñerse un recurso potestativo de reposición perante o alcalde-presidente, no prazo dun mes contado a partir do día seguinte ao da publicación das mesmas no Boletín Oficial da Provincia (artigos 116, 117 e 48 da Lei 30/92, de 26 de novembro, do réxime xurídico das administracións públicas e do procedemento administrativo común). No caso de que interpuxese un recurso potestativo de reposición, ata que sexa resolto expresamente ou se produza a súa desestimación presunta, non se poderá interpoñer o recurso contencioso-administrativo (artigo 116 da Lei 30/92, do 26 de novembro, de réxime xurídico das administracións públicas e do procedemento administrativo común). Oroso, 17 de decembro de 2010 O alcalde, Manuel Mirás Franqueira